
Előterjesztés
a Közgyűlés részére
Tisztelt Közgyűlés!
2009. február 10-én Brüsszelben került sor a Covenant of Mayors (Polgármesterek Szövetsége) csatlakozási okmányainak aláírására. A Fővárosi Közgyűlés 2089/2008-as döntése értelmében (1. melléklet) a szövetséghez Budapest is csatlakozott. A Covenant of Mayors az Energy Cities városszövetség által kezdeményezett szövetség, mely jelenleg mintegy 3000 taggal rendelkezik.
Az alapító okirat aláírásával a csatlakozó városok, így Budapest is, a szén-dioxid kibocsátás csökkentésével kapcsolatos vállalásokat tett. Ennek keretében 2020-ig a CO2-kibocsátás legalább 20%-os csökkentését és ehhez kapcsolódóan egy Fenntartható Energia Akcióterv (Sustainable Energy Action Plan – SEAP ) készítését vállaltuk, melyben az alapadatok felvételét követően a 2020-ra kitűzött kibocsátási célértékek megvalósulásához szükséges intézkedéseket és cselekvési programokat mutatjuk be.
Annak érdekében, hogy az adatok nemzetközi szinten is összehasonlíthatóak legyenek, a tagvárosok akcióterveinek az Energy Cities által kidolgozott és közzétett egységes szerkezetben és módszertan alapján kell elkészülniük, a város működésének különféle részterületein keletkező energiafogyasztásukat a megadott átváltási módszerek szerint CO2-re átszámítva.
A Fenntartható Energia Akciótervek a következő ágazatokban tartalmaznak intézkedéseket, amelyeket a módszertan alapján energiahordozónként elkülönítve kell összefoglalni, táblázatosan külön-külön számba véve a fosszilis és a megújuló energiaforrásokat:
· Az önkormányzat és létesítményeinek energiafelhasználása;
· Szolgáltató (nem önkormányzati) épületek, létesítmények;
· Lakóházak, ide értve a magán- és az önkormányzati tulajdonú lakásokat is;
· Közvilágítás;
· Ipar (kivéve az Európai Emissziókereskedelmi Tervben (ETS) résztvevőket);
· Önkormányzati járművek;
· Tömegközlekedés;
· Magán és kereskedelmi közlekedés, szállítás.
Külön kell számon tartani az adott városban a helyileg előállított villamos energia és távhőszolgáltatás mennyiségének alakulását, különös tekintettel a megújuló energiaforrások különböző módozataira.
A Fenntartható Energia Akcióterv keretében a tervezés három logikai lépésben történik: először a 2005-re vonatkozó alapállapot-leltár, majd a 2010-ig bekövetkezett változásokat is számításba vevő monitoring állapotleltár összeállításával kezdődik. Ezt követően a stratégiai tervezési folyamat során a szükséges és lehetséges beavatkozások meghatározásával, különösen a települési környezetvédelmi program intézkedési javaslatainak figyelembe vételével, azok CO2 emissziós hatásainak rögzítésével folytatódik, meghatározva a 2020-ig tartó akciótervhez kapcsolódó fejlesztéseket és cselekvési programokat.
A Fenntartható Energia Akcióterv elkészítésének folyamata a közgyűlési jóváhagyással, a jóváhagyott Fenntartható Energia Akciótervnek az Energy Cities Titkárságra angol nyelven való megküldésével zárul. Az elkészült Fenntartható Energia Akciótervek a Covenant of Mayors honlapján folyamatosan megtekinthetők (www.eumayors.eu). A csatlakozási egyezmény értelmében az aláírók vállalták továbbá, hogy az elfogadott program végrehajtását folyamatosan figyelemmel kísérik (monitoring), és ennek eredményét az eredetileg elfogadott struktúrának megfelelően 2020-ig kétévente jelentik az Energy Cities Titkárságra.
[bookmark: _Toc281465959]
Az alapállapot-leltár
Az alapállapot-leltár a viszonyítási évben elfogyasztott energiát, és az ahhoz tartozó
CO2-kibocsátást veszi számba. Az alapállapot-leltárnál használandó először az a táblázat, amely soraiban a különféle fő felhasználói köröket tartalmazza, míg az egyes oszlopokban az általuk használt energiát energiahordozó-típusonként szerepelteti. Az így összeállított táblázat adatait CO2-egyenértékre átszámolva áll össze az összesített CO2-kibocsátás, amelynek a legalább
20 %-os csökkentését vállalta Budapest főpolgármestere a Covenant of Mayors aláírásakor.
[bookmark: _Toc281465960]
Helyzetkép – a monitoring állapotleltár
A helyzetkép az alapállapot-leltárral azonos struktúrában készül, de nem a 2005-ös, hanem a jelenlegi – célszerűen általában a 2010-es – adatokat feltüntetve. A helyzetkép és az alapállapot-leltár összevetéséből megállapíthatók az elmúlt évek tendenciái, a változások iránya és mértéke. Ez az állapot is igen lényeges a tervezésnél, hiszen a 2005 óta eltelt időszak eredményeivel a hátralévő feladatok nyilvánvalóan csökkennek. Kisebb problémákat okozhat az, hogy a magyar környezeti információk rendszerében a 2010. év adatai még nem állnak teljes körűen rendelkezésre, így ezeket a trendeket, bekövetkezett eseményeket figyelembe vevő szakértői becslésekkel lehet pótolni. Alapvetően ezt a táblázatot kell majd kétévente újraalkotni a monitoring folyamat keretében.
[bookmark: _Toc281465961]
A Fenntartható Energia Akcióterv  
A Fenntartható Energia Akcióterv táblázatos és szöveges formában kerül összefoglalásra. A Fővárosi Fenntartható Energia Akcióterv elkészítéséhez a közlekedési szakterület tekintetében a Budapesti Közlekedési Központ, míg a közszolgáltatásokat és a fővárosi társaságokat érintő területek vonatkozásában a Budapesti Városüzemeltetés Központ járult hozzá.
Az előkészítés alatt álló további szakmai programoknak, úgymint a Budapest Környezeti Programjának, a – helyi klímastratégiának megfelelő – Local Agenda 21-nek, a Főváros Európai Uniós Stratégiája Zöld Program fejezetének, továbbá a Városfejlesztési Koncepciójának előkészítése során folyamatosan figyelembe vesszük a Fenntartható Energia Akciótervben foglaltakat.


Határozati javaslat
A Fővárosi Közgyűlés úgy dönt, hogy:

elfogadja az előterjesztés 2. melléklete szerinti Fenntartható Energia Akciótervet, és felkéri a főpolgármestert, hogy gondoskodjon az angol nyelvű változatának a Covenant of Mayors titkárságára történő megküldéséről.
határidő:	 2011.11.30.
felelős: 	Főpolgármester


felkéri a főpolgármestert, hogy a Budapesti Közlekedési Központ Zrt. és Budapesti Városüzemeltetési Központ Zrt. bevonásával gondoskodjon a Fenntartható Energia Akcióterv társadalmi egyeztetéséről. A társadalmi egyeztetést követően - amennyiben a SEAP módosul - azt 1 éven belül terjessze a Közgyűlés elé.
határidő:	 2012.11.30.
felelős: 	Főpolgármester

Határozathozatal módja: egyszerű többség.


Budapest, 2011. november „   ”
	

	Hutiray Gyula
főpolgármester-helyettes

	Sárádi Kálmánné dr.
főjegyző

